偈頌一百零二首  其四六
作者：釋慧遠
朝代：宋

paragraphs: 我聞禪師，榮領天竺。
山色湖光，爭輝奪日。
佛法禪道，日月燈燭。
眼放電光，機逾臂竹。
說雲門禪，如珠走盤。
唱無生曲，鏗金戛玉。
千眼洞明，萬機攢簇。
佛祖竝驅，水雲疊足。
掣顛掣狂，可記可錄。
誑嚇閭閻，鼓蕩流俗。
眉毛廝結，形影相逐。
把手共行，孤峰獨宿。
彼上人者，難繼高躅。
因甚如此，爲佗牽犁入市，騎牛上屋。
七九從來八十三，六六何曾三十六。